b'\n_START_ARTICLE_\nArchibald Vivian Hill\n_START_SECTION_\n\xc5\xbdivljenje in delo\n_START_PARAGRAPH_\nHill se je \xc5\xa1olal na Univerzi v Cambridgeu, kjer se je sprva zanimal za matematiko. \xc5\xa0tudij je pri tem predmetu kon\xc4\x8dal kot tretji najbolj\xc5\xa1i iz svojega razreda. Njegov najpomembnej\xc5\xa1i mentor je bil Walter Morley Fletcher, kateri je skupaj s Hopkinsom, ameri\xc5\xa1kim biokemikom, sodeloval pri odkritju mle\xc4\x8dne kisline v mi\xc5\xa1icah. _NEWLINE_Pod vplivom svojega mentorja je za\xc4\x8del raziskovati delovanje mi\xc5\xa1ic, pri \xc4\x8demer se ni osredoto\xc4\x8dil na kemijske osnove delovanja, pa\xc4\x8d pa na mno\xc5\xbeino ustvarjene toplote. Slednje je raziskoval tudi Hermann Helmholtz, vendar je bila produkcija toplote premajhna za zaznavo s takratnimi napravami. \xc5\xa0ele Hill je z uporabo termo\xc4\x8dlenov uspel izmeriti spremembe temperature preko majhnih elektri\xc4\x8dnih tokov. Do leta 1913 je tudi odkril, da nastane toplota potem, ko je mi\xc5\xa1ica opravila svoje delo in dokazal, da se molekularni kisik porabi takrat (za razgradnjo mle\xc4\x8dne kisline v jetrih) in ne med kontrakcijo. Njegovi izsledki so se ujemali z Meyerhofovimi, s katerim si je leta 1922 razdelil Nobelovo nagrado za fiziologijo ali medicino._NEWLINE_Kraljeva dru\xc5\xbeba iz Londona mu je leta 1926 za njegovo pomembno delo o fizikalnih in kemijskih vidikih kontrakcije mi\xc5\xa1ic podelila svojo Kraljevo medaljo. Leta 1948 mu je podelila Copleyjevo medaljo._NEWLINE_Med 2. svetovno vojno je v parlamentu zastopal Univerzo v Cambridgeu kot neodvisni konservativec in bil \xc4\x8dlan znanstvenega odbora pri medvojni vladi Zdru\xc5\xbeenega kraljestva.'